15/01 2020 14:00

F.C. København har forlænget kontrakten med Stephan Andersen, så den nu gælder til sommeren 2021, mens den tidligere aftale udløb ved udgangen af 2019.



Stephan Andersen kom til FCK i sommeren 2014 og har spillet 107 kampe og har været med til at vinde tre danske mesterskaber og tre pokaltitler for klubben. Den 38-årige målmand er desuden noteret for 30 A-landskampe, ligesom han har en fortid i såvel La Liga som Premier League.



”Stephan er først og fremmest stadig en rigtig dygtig målmand, der altid leverer 100 procent på træningsbanen og i de kampe, han har fået. Han har vist en kæmpe dedikation i sit arbejde for at komme tilbage efter den alvorlige skade, han fik i maj, og han er nærmest første mand inde til træning hver dag,” siger Ståle Solbakken og fortæller om situationen i målmandsteamet:



”Vi har nu et enormt stærkt målmandsteam med Kalle, Grytebust, Stephan og Ibsen. Med forlængelsen af Stephan har vi sikret et solidt fundament, hvis der kommer nogle justeringer i løbet af transfervinduet, og vi har en aftale med Frederik Ibsen, om at han kan forlade klubben i dette vindue eller senest til sommer, hvor han har udløb,” siger Ståle Solbakken.



Stephan Andersen selv glæder sig over udsigten til at fortsætte i FCK:



”Det er en rigtig god løsning for mig. Jeg havde andre muligheder efter den tidligere aftale løb ud, men jeg har hele tiden haft et ønske om at fortsætte i FCK, hvor jeg trives supergodt i hverdagen."

"Jeg er stadig ambitiøs og har masser af sult efter at spille fodbold, så jeg er motiveret for at yde mit bedste hver dag og holde alle i målmandsteamet skarpe med sund konkurrence. Jeg er ikke den yngste på holdet mere, men jeg har noget erfaring og knowhow, jeg kan bidrage med – og så kan jeg jo stadig godt tage med hænder, når det er nødvendigt,” siger Stephan Andersen, der fortsætter i trøje nummer 1 for FCK.



Fakta

Født: 26. november 1981

Position: Målmand

Højde: 188 cm

Tidligere klubber: Hvidovre IF, Akademisk Boldklub, Charlton Athletic FC, Brøndby IF, Evian GT, Real Betis og Go Ahead Eagles.